62016TJ0263(01)_RES
Kawża T‑263/16 RENV
Magnetrol International
vs
Il‑Kummissjoni Ewropea
Sentenza tal-Qorti Ġenerali (It-Tieni Awla Estiża) tal‑20 ta’ Settembru 2023
“Għajnuna mill-Istat – Skema ta’ għajnuna implimentata mill-Belġju – Deċiżjoni li tiddikjara l-iskema ta’ għajnuna inkompatibbli mas-suq intern u illegali u li tordna l-irkupru tal-għajnuna mħallsa – Deċiżjoni tat-taxxa bil-quddiem (tax ruling) – Profitti taxxabbli – Eżenzjoni tal-profitti eċċessivi – Vantaġġ – Natura selettiva – Irkupru”
Atti tal-istituzzjonijiet – Motivazzjoni – Obbligu – Portata – Deċiżjoni tal-Kummissjoni fil-qasam tal-għajnuna mill-Istat – Eżami tal-eżistenza ta’ vantaġġ selettiv – Motivazzjoni suffiċjenti
(Artikoli 107(1) TFUE u 296(2) TFUE)
(ara l-punti 44, 54)
Għajnuna mogħtija mill-Istati – Kunċett – Miżuri fiskali – Deċiżjoni tat-taxxa bil-quddiem – Kuntest ta’ riferiment sabiex tiġi ddeterminata l-eżistenza ta’ vantaġġ u tas-selettività tiegħu – Teħid inkunsiderazzjoni biss tad-dritt nazzjonali – Nuqqas ta’ inklużjoni fil-kuntest ta’ riferiment ta’ prassi amministrattiva li tmur kontra l-leġiżlazzjoni applikabbli – Klassifikazzjoni ta’ din il-prassi ta’ deroga fil-kuntest ta’ riferiment – Ammissibbiltà
(Artikolu 107(1) TFUE)
(ara l-punti 59 sa 63, 83 sa 102)
Għajnuna mogħtija mill-Istati – Kunċett – Natura selettiva tal-miżura – Miżura li tagħti vantaġġ fiskali – Deċiżjoni tat-taxxa bil-quddiem – Introduzzjoni ta’ differenzjazzjoni bejn operaturi li jinsabu f’sitwazzjoni fattwali u legali komparabbli fid-dawl tal-għan tas-sistema fiskali nazzjonali – Miżura li tista’ tiġi kklassifikata bħala selettiva
(Artikolu 107(1) TFUE)
(ara l-punti 105 sa 125)
Għajnuna mogħtija mill-Istati – Irkupru ta’ għajnuna illegali – Aspettattivi leġittimi possibbli tal-benefiċjarju – Assenza
(Artikolu 108(2) TFUE)
(ara l-punti 131 sa 135)
Għajnuna mogħtija mill-Istati – Irkupru ta’ għajnuna illegali – Obbligu li jirriżulta mill-illegalità – Suġġett – Stabbiliment mill-ġdid tas-sitwazzjoni preċedenti – Ksur tal-prinċipju ta’ proporzjonalità – Assenza
(Artikolu 108(2) TFUE)
(ara l-punti 136 sa 139)
Għajnuna mogħtija mill-Istati – Irkupru ta’ għajnuna illegali – Għajnuna mogħtija fil-forma ta’ eżenzjoni fiskali – Tnaqqis ta’ piżijiet fiskali ta’ entitajiet nazzjonali li jagħmlu parti minn gruppi multinazzjonali – Identifikazzjoni ta’ entitajiet nazzjonali u ta’ gruppi multinazzjonali bħala benefiċjarji tal-għajnuna – Irkupru ordnat mingħand il-gruppi multinazzjonali kkonċernati – Ammissibbiltà
(Artikolu 108(2) TFUE)
(ara l-punti 148 sa 155)
Atti tal-istituzzjonijiet – Motivazzjoni – Obbligu – Portata – Deċiżjoni tal-Kummissjoni fil-qasam tal-għajnuna mill-Istat – Deċiżjoni li tikkonstata l-inkompatibbiltà ta’ għajnuna mas-suq intern u li tordna l-irkupru tagħha – Obbligu li tittieħed inkunsiderazzjoni s-sitwazzjoni individwali ta’ kull benefiċjarju – Assenza
(Artikolu 108 TFUE)
(ara l-punt 161)
Sunt
Bejn l‑2004 u l‑2014, l-amministrazzjoni tat-taxxa Belġjana ħarġet deċiżjonijiet tat-taxxa bil-quddiem (tax rulings) favur entitajiet Belġjani ta’ gruppi multinazzjonali ta’ impriżi. Permezz ta’ dawn id-deċiżjonijiet bil-quddiem, l-imsemmija entitajiet setgħu jnaqqsu l-bażi taxxabbli tagħhom fil-Belġju billi jnaqqsu l-profitti kkunsidrati bħala “eċċessivi” mill-profitti li huma kienu rreġistraw. Skont l-awtoritajiet tat-taxxa Belġjani, dawn il-profitti eċċessivi kienu jirriżultaw minn sinerġiji, minn ekonomiji ta’ skala jew minn benefiċċji oħra li rriżultaw mill-fatt li kienu jagħmlu parti minn grupp multinazzjonali u għalhekk ma kinux imputabbli lill-entitajiet Belġjani inkwistjoni.
Permezz ta’ deċiżjoni tal‑11 ta’ Jannar 2016 (
1
), il-Kummissjoni kkonstatat li l-iskema ta’ eżenzjoni tal-profitti eċċessivi, li permezz tagħha r-Renju tal-Belġju kien ħareġ id-deċiżjonijiet tat-taxxa bil-quddiem, kienet tikkostitwixxi skema ta’ għajnuna mill-Istat fis-sens tal-Artikolu 107(1) TFUE, li kienet inkompatibbli mas-suq intern. Billi qieset li din l-iskema kienet ġiet implimentata bi ksur tal-Artikolu 108(3) TFUE, il-Kummissjoni ordnat l-irkupru tal-għajnuna hekk mogħtija mingħand il-benefiċjarji tagħha, li l-lista definittiva tagħhom kellha sussegwentement tiġi stabbilita mir-Renju tal-Belġju.
Adita wara rikorsi għal annullament ippreżentati mir-Renju tal-Belġju u minn diversi impriżi identifikati fid-deċiżjoni tal-Kummissjoni jew li kienu bbenefikaw minn deċiżjoni tat-taxxa bil-quddiem, il-Qorti Ġenerali annullat id-deċiżjoni tal-Kummissjoni permezz ta’ sentenza tal‑14 ta’ Frar 2019 (
2
), minħabba li hija kienet ikkonstatat b’mod żbaljat l-eżistenza ta’ skema ta’ għajnuna.
Fuq appell ippreżentat mill-Kummissjoni, il-Qorti tal-Ġustizzja, minn naħa, annullat is-sentenza tal-Qorti Ġenerali u, min-naħa l-oħra, ċaħdet definittivament il-motivi li kkontestaw l-eżistenza ta’ skema ta’ għajnuna u l-kompetenza tal-Kummissjoni (
3
). Peress li l-kawża ma kinitx fi stat li tiġi deċiża fir-rigward tal-motivi ta’ annullament li kienu għadhom ma ġewx eżaminati mill-Qorti Ġenerali, il-Qorti tal-Ġustizzja bagħtet il-kawża lura quddiem il-Qorti Ġenerali sabiex din tagħti deċiżjoni dwar dawn il-motivi.
Fil-proċedura wara li l-kawża ntbagħtet lura, il-Qorti Ġenerali ċaħdet il-motivi kollha għal annullament suġġetti għall-istħarriġ tagħha u ċaħdet, konsegwentement, ir-rikorsi tar-Renju tal-Belġju u tal-impriżi rikorrenti fl-intier tagħhom.
Il‑kunsiderazzjonijiet tal‑Qorti Ġenerali
Insostenn tar-rikorsi għal annullament tagħhom, ir-Renju tal-Belġju u l-impriżi rikorrenti kkontestaw b’mod partikolari l-eżistenza ta’ vantaġġ li kien jirriżulta mill-iskema ta’ profitti eċċessivi u s-selettività tagħha.
Fir-rigward tas-sistema ta’ riferiment, jiġifieri s-sistema fiskali ordinarja jew “normali” li fir-rigward tagħha kellhom jiġu analizzati ż-żewġ elementi preċedenti, ir-Renju tal-Belġju u r-rikorrenti kkritikaw lill-Kummissjoni li kienet qieset b’mod żbaljat li s-sistema tat-taxxa fuq id-dħul tal-kumpanniji fil-Belġju kienet tipprevedi li l-profitti kollha rreġistrati tal-kumpanniji jiġu ntaxxati, filwaqt li injorat il-possibbiltà li jsiru aġġustamenti. Barra minn hekk, il-Kummissjoni kienet eskludiet b’mod żbaljat l-iskema ta’ profitti eċċessivi mill-imsemmija sistema ta’ riferiment.
F’dan ir-rigward, madankollu, mid-dispożizzjonijiet applikabbli tal-Kodiċi tat-Taxxa fuq id-Dħul kien jirriżulta li l-profitti taxxabbli kienu kkostitwiti, fundamentalment, mill-profitti kollha rreġistrati mill-impriżi suġġetti għat-taxxa fil-Belġju. Fil-fatt, dawn il-profitti rreġistrati kienu jikkostitwixxu l-punt ta’ tluq tal-kalkolu tal-imsemmija taxxa, li fuqhom setgħu jsiru l-aġġustamenti pożittivi u negattivi legalment previsti. Issa, filwaqt li l-leġiżlazzjoni applikabbli kienet tissuġġetta l-aġġustament negattiv tal-profitti għal kundizzjoni doppja, jiġifieri li l-profitti tal-entità Belġjana li jkollhom jiġu aġġustati jkunu ġew inklużi wkoll fil-profitti ta’ kumpannija relatata oħra u li din tal-aħħar kienet tagħmel dawn il-profitti li kieku kienu applikabbli kundizzjonijiet simili għal dawk miftiehma bejn kumpanniji indipendenti, l-eżenzjoni tal-profitti eċċessivi applikata mill-awtoritajiet tat-taxxa Belġjani fid-deċiżjonijiet tat-taxxa bil-quddiem tagħhom ma kinitx suġġetta għal din il-kundizzjoni doppja. Fid-dawl ta’ din il-konstatazzjoni, il-Qorti Ġenerali kkonkludiet li l-Kummissjoni ġustament qieset li l-iskema ta’ eżenzjoni tal-profitti eċċessivi, kif applikata mill-awtoritajiet tat-taxxa Belġjani, ma kinitx tagħmel parti mis-sistema ta’ riferiment applikabbli f’dan il-każ.
Il-Qorti Ġenerali ċaħdet ukoll il-kritika mressqa mir-Renju tal-Belġju u mill-impriżi rikorrenti fir-rigward tal-konstatazzjoni, fid-deċiżjoni kkontestata, tal-eżistenza ta’ vantaġġ li kien jiffavorixxi lill-benefiċjarji tad-deċiżjonijiet tat-taxxa bil-quddiem.
Minn naħa, il-Qorti Ġenerali kkonfermat li l-Kummissjoni kienet effettivament eżaminat il-kriterju tal-vantaġġ u kienet ipprovdiet l-elementi meħuda inkunsiderazzjoni sabiex tiġi kkunsidrata l-eżistenza ta’ vantaġġ. Il-fatt li l-analiżi tal-vantaġġ iddaħħlet f’taqsima li tkopri wkoll l-eżami tas-selettività ma kellu l-ebda impatt f’dan ir-rigward. Min-naħa l-oħra, il-Qorti Ġenerali rrilevat li l-implimentazzjoni tal-iskema ta’ profitti eċċessivi, ikkaratterizzata mill-għoti ta’ eżenzjonijiet bi ksur tal-kundizzjonijiet legali applikabbli, setgħet twassal għal tnaqqis mit-taxxa li l-entitajiet benefiċjarji kien ikollhom normalment iħallsu. F’dawn iċ-ċirkustanzi, il-Kummissjoni ma setgħetx tiġi kkritikata li kienet ikkonstatat li din l-iskema kienet ta’ natura li tiffavorixxi lill-benefiċjarji tagħha.
Il-Qorti Ġenerali ċaħdet, barra minn hekk, id-diversi lmenti mressqa kontra l-konstatazzjoni mill-Kummissjoni, wara r-raġunament prinċipali tagħha, li l-iskema ta’ profitti eċċessivi dderogat mis-sistema ordinarja tat-taxxa fuq il-kumpanniji fil-Belġju, sa fejn ma kinitx prevista mill-imsemmija sistema l-prassi tal-awtoritajiet tat-taxxa Belġjani li tikkonsisti fit-twettiq ta’ aġġustament negattiv unilaterali mingħajr il-bżonn li jiġi stabbilit li l-profitti li jkollhom jiġu aġġustati ġew inklużi fil-profitti ta’ kumpannija oħra u li jkunu profitti li kienu jsiru minn din il-kumpannija l-oħra li kieku t-tranżazzjonijiet ikkonċernati kienu saru bejn kumpanniji indipendenti. Il-Qorti Ġenerali ċaħdet ukoll l-ilmenti mressqa kontra l-konklużjoni tal-Kummissjoni li l-vantaġġ li jirriżulta minn tali prassi tal-awtoritajiet tat-taxxa Belġjani, b’deroga mis-sistema ta’ riferiment, ma kienx aċċessibbli għall-entitajiet kollha li jinsabu f’sitwazzjoni legali u fattwali simili.
Fl-ewwel lok, il-Qorti Ġenerali ddeċidiet li, fid-dawl tal-prassi amministrattiva tal-awtoritajiet tat-taxxa, il-Kummissjoni ma wettqitx żball meta kkonstatat li l-entitajiet li jagħmlu parti minn grupp multinazzjonali li bbenefikaw mill-eżenzjoni tal-profitti eċċessivi rċevew trattament iddifferenzjat meta mqabbla ma’ entitajiet oħra fil-Belġju li ma bbenefikawx minnu, minkejja li dawn l-entitajiet kienu jinsabu f’sitwazzjoni fattwali u legali komparabbli fid-dawl tal-għan tar-regoli fiskali tad-dritt ordinarju, jiġifieri l-intaxxar tal-profitti taxxabbli kollha tal-kumpanniji kollha residenti jew attivi permezz ta’ stabbiliment permanenti fil-Belġju.
Fit-tieni lok, il-Qorti Ġenerali kkonstatat li l-Kummissjoni lanqas ma wettqet żball ta’ evalwazzjoni meta sostniet li l-iskema inkwistjoni kienet selettiva sa fejn eskludiet il-kumpanniji li kienu ddeċidew li ma jagħmlux investimenti fil-Belġju, li ma jiċċentralizzawx attivitajiet fil-Belġju u li ma joħolqux impjiegi hemmhekk. Fil-fatt, mill-kampjun tad-deċiżjonijiet bil-quddiem analizzat fid-deċiżjoni kkontestata rriżulta li dawn id-deċiżjonijiet kollha kienu ngħataw wara proposti ta’ dawk li ressqu talba li jagħmlu investimenti fil-Belġju, li jirrilokaw ċerti funzjonijiet fil-Belġju jew li joħolqu ċertu numru ta’ impjiegi hemmhekk.
Fit-tielet lok, peress li l-ebda deċiżjoni tat-taxxa bil-quddiem inkluża fl-imsemmi kampjun ma kienet tikkonċerna entitajiet li jagħmlu parti minn gruppi ta’ impriżi ta’ daqs żgħir, il-Kummissjoni lanqas ma setgħet tiġi kkritikata li sostniet li l-iskema inkwistjoni kienet selettiva sa fejn ma kinitx miftuħa għall-impriżi li jagħmlu parti minn grupp ta’ daqs żgħir.
F’dawn iċ-ċirkustanzi, il-Qorti Ġenerali ma qisitx neċessarju li teżamina l-ilmenti mressqa kontra r-raġunament dwar is-selettività mwettaq mill-Kummissjoni sussidjarjament, sa fejn l-eżenzjoni tal-profitti eċċessivi kienet tidderoga mill-prinċipju ta’ distakkament.
Il-Qorti Ġenerali ċaħdet, barra minn hekk, l-argument tar-Renju tal-Belġju li kien jgħid li l-iskema ta’ profitti eċċessivi ma kinitx iffinanzjata permezz ta’ riżorsi tal-Istat peress li l-profitti eċċessivi ma kinux jaqgħu taħt il-kompetenza fiskali tiegħu.
Fuq dan il-punt, il-Qorti Ġenerali ppreċiżat li, skont is-sistema ordinarja ta’ tassazzjoni tal-profitti tal-kumpanniji fil-Belġju, l-ammont totali tal-profitti rreġistrati mill-kumpanniji residenti kien, fundamentalment, taxxabbli fil-Belġju. Għalhekk, kien billi tieħu inkunsiderazzjoni din l-għażla magħmula mil-leġiżlatur Belġjan, fl-eżerċizzju tal-kompetenza fiskali li minnha huwa kien jibbenefika, li l-Kummissjoni setgħet tikkonkludi li n-nuqqas ta’ tassazzjoni tal-profitti eċċessivi ta’ entitajiet Belġjani ta’ gruppi multinazzjonali, meta dawn kienu, fundamentalment, profitti taxxabbli, kien jikkostitwixxi telf ta’ riżorsi li kienu jappartjenu lil dan l-Istat.
Lanqas ma kien konvinċenti l-argument tar-Renju tal-Belġju li l-eżenzjoni tal-profitti eċċessivi, kif applikata mill-awtoritajiet tat-taxxa, kienet iġġustifikata min-natura u mill-istruttura ġenerali tas-sistema fiskali u, b’mod iktar partikolari, mill-għan li tiġi evitata t-taxxa doppja. Fil-fatt, fil-prattika, tali eżenzjoni la kienet suġġetta għall-kundizzjoni li jiġi pprovat li l-profitti eċċessivi kienu ġew inklużi fil-profitti ta’ kumpannija relatata oħra u lanqas li dawn kienu effettivament suġġetti għal tassazzjoni fi Stat ieħor. Għaldaqstant, il-Kummissjoni ġustament ikkonkludiet li s-sistema ta’ eżenzjoni inkwistjoni ma kinitx tindirizza b’mod neċessarju u proporzjonat sitwazzjonijiet ta’ taxxa doppja.
Il-Kummissjoni lanqas ma wettqet żball meta kkonstatat li l-iskema ta’ eżenzjoni tal-profitti eċċessivi kienet twassal għal distorsjoni jew għal theddida ta’ distorsjoni tal-kompetizzjoni u setgħet taffettwa l-kummerċ fi ħdan l-Unjoni.
F’dan ir-rigward, il-Qorti Ġenerali osservat li s-sistema ta’ eżenzjoni inkwistjoni setgħet tibdel l-attivitajiet fi ħdan il-gruppi ta’ impriżi li jinkludu entità Belġjana, sa fejn id-deċiżjonijiet ta’ investiment, ta’ lokalizzazzjoni ta’ attivitajiet u ta’ ħolqien ta’ impjiegi setgħu jittieħdu b’mod sabiex din l-entità Belġjana tagħmel profitti li, sussegwentement, ikunu ser jiġu eżentati fil-Belġju. F’dawn iċ-ċirkustanzi, il-Kummissjoni ma setgħetx tiġi kkritikata talli qieset li l-għajnuna mogħtija mid-deċiżjonijiet tat-taxxa bil-quddiem kienet ta’ natura li taffettwa l-kummerċ bejn l-Istati Membri u li twassal għal distorsjoni jew għal theddida ta’ distorsjoni tal-kompetizzjoni.
Il-Qorti Ġenerali ċaħdet, barra minn hekk, il-motivi tar-Renju tal-Belġju u tal-impriżi rikorrenti bbażati fuq żbalji mwettqa mill-Kummissjoni meta hija identifikat l-entitajiet Belġjani li kisbu deċiżjoni bil-quddiem kif ukoll il-gruppi multinazzjonali li minnhom huma kienu jagħmlu parti bħala benefiċjarji tal-iskema inkwistjoni.
Dwar dan il-punt, il-Qorti Ġenerali indikat li, fid-deċiżjoni kkontestata, il-Kummissjoni enfasizzat elementi li ppermettulha tikkonkludi li kienu jeżistu, bħala prinċipju, rabtiet ta’ kontroll fi ħdan gruppi multinazzjonali ta’ impriżi li kienu jagħmlu parti minnhom l-entitajiet Belġjani li kisbu deċiżjonijiet bil-quddiem. Fid-dawl ta’ dawn l-elementi, il-Kummissjoni ma marritx lil hinn mill-marġni ta’ evalwazzjoni wiesa’ tagħha meta qieset li l-imsemmija gruppi kienu jikkostitwixxu unità ekonomika ma’ dawn l-entitajiet, li bbenefikaw minn għajnuna mill-Istat taħt l-iskema inkwistjoni, fis-sens tal-Artikolu 107(1) TFUE. Fid-dawl ta’ dawn il-kunsiderazzjonijiet, il-Kummissjoni lanqas ma kienet kisret il-prinċipji ta’ ċertezza legali u ta’ legalità meta ordnat l-irkupru tal-għajnuna illegali mingħand l-imsemmija gruppi.
Barra minn hekk, mid-deċiżjoni kkontestata rriżulta wkoll li l-Kummissjoni kienet ipprovdiet, skont il-ġurisprudenza, spjegazzjonijiet li kienu jippermettu lir-Renju tal-Belġju jivverifika s-sitwazzjoni individwali ta’ kull impriża kkonċernata kemm f’dak li jirrigwarda l-benefiċjarji li mingħandhom kellha tiġi rkuprata l-għajnuna kif ukoll l-ammont li kellu jiġi rkuprat.
F’dan l-istess kuntest, il-Qorti Ġenerali ċaħdet l-argumenti tal-impriżi rikorrenti bbażati fuq ksur tal-prinċipju ta’ proporzjonalità sa fejn l-irkupru kien ġie ordnat mingħand il-benefiċjarji kollha, indipendentement mid-daqs tagħhom, mir-riżorsi tagħhom u mil-livell ta’ sofistikazzjoni tagħhom. Fil-fatt, peress li l-irkupru tal-għajnuna mill-Istat kien l-unika konsegwenza tal-illegalità tagħha u tal-inkompatibbiltà tagħha mar-regoli dwar l-għajnuna mill-Istat, dan ma setax jiddependi mis-sitwazzjoni tal-benefiċjarji tagħha.
Fl-aħħar nett, il-Qorti Ġenerali ċaħdet l-ilment tal-impriżi rikorrenti bbażat fuq il-fatt li, billi ordnat l-irkupru ta’ ammont ugwali għat-taxxa li kienet tiġi imposta fuq id-dħul tal-benefiċjarji fl-assenza ta’ deċiżjoni tat-taxxa bil-quddiem, mingħajr ma ħadet inkunsiderazzjoni l-possibbiltà li setgħu jsiru aġġustamenti pożittivi minn amministrazzjoni tat-taxxa oħra fir-rigward tal-profitti eċċessivi, id-deċiżjoni kkontestata kienet timponi l-irkupru ta’ ammont li seta’ jkun ogħla mill-vantaġġ irċevut mill-benefiċjarji.
F’dan ir-rigward, il-Qorti Ġenerali fakkret, minn naħa, li l-Kummissjoni ma hijiex meħtieġa twettaq analiżi tal-għajnuna mogħtija f’kull każ individwali fuq il-bażi ta’ skema ta’ għajnuna. Huwa biss fl-istadju tal-irkupru tal-għajnuna li jkun neċessarju li tiġi evalwata s-sitwazzjoni individwali ta’ kull impriża kkonċernata. Min-naħa l-oħra, u fi kwalunkwe każ, id-deċiżjoni kkontestata ma kellha l-ebda effett fuq id-drittijiet li tista’ tinvoka kull persuna taxxabbli, bis-saħħa tal-ftehimiet ta’ taxxa doppja applikabbli, b’mod partikolari, sabiex jinkiseb aġġustament xieraq tal-profitti taxxabbli tagħha, wara aġġustament pożittiv imwettaq mill-awtoritajiet tat-taxxa ta’ ġurisdizzjonijiet oħra.
(
1
)	Deċiżjoni tal-Kummissjoni (UE) 2016/1699 tal‑11 ta’ Jannar 2016 dwar l-iskema ta’ għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju (ĠU 2016, L 260, p. 61, iktar ’il quddiem id-“deċiżjoni kkontestata”).
(
2
)	Sentenza tal‑14 ta’ Frar 2019, Il‑Belġju u Magnetrol International vs Il‑Kummissjoni (T‑131/16 u T‑263/16, EU:T:2019:91).
(
3
)	Sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741).